Ego Guillelmus de Curtiniaco, miles et dominus de Champignoliis, notum facio universis præsentes litteras inspecturis, quod bonæ memoriæ dominus Robertus de Curtiniaco, quondam pater meus, olim dedit et concessit viris religiosis, abbati et conventui Fontis-Johannis, in excambium, de portione sua nemoris de Burceio ducenta et quinquaginta arpenta dicti nemoris, nemus scilicet, et terram, pro usuario quod in eodem nemore iidem religiosi habebant, possidenda in perpetuum, ab ipsis quitta et libera de eo, et heredibus suis, et omnibus hominibus suis; et etiam de omnibus aliis qui in eis ex parte sua possent aliquid reclamare, contigua parco suo, et haiæ siccæ, ex una parte, et illi portioni quam habent dicti fratres a nobili muliere Ermensendi de Codretto, ex alia parte. Item recognosco quod defunctus Philippus, quondam frater meus, præfatis religiosis olim dedit et concessit in perpetuum undecim arpenta nemoris, nemus scilicet et terram junctam prædictis ducentis et quinquaginta arpentis. Prædictas, vero, donationes et concessiones a præfatis Roberto, quondam patre meo, et Philippo, quondam fratre meo, factas religiosis prædictis, ego et Margareta, uxor mea, laudamus, volumus et concedimus in perpetuum religiosis prædictis; promittentes per fidem nostram quod in prædictis rebus eisdem religiosis datis et concessis nihil de cætero reclamabimus; etc. Item promitto, per fidem meam, quod in portionibus illis, quas dederunt in perpetuum dictis religiosis Hugoninus et Gaufredus, fratres Domini de Accegniaco, Fulco de Sancto-Firmino, et Colinus de Calonio, milites, et nobilis mulier Ermensendis de Codretto, in nemore de Burceio, nihil reclamabo, nec faciam reclamare; confitens et credens quod homines mei aliquod jus non habent nec habere debent in portionibus illis, ratione usuarii, vel alia ratione quacunque. In cujus rei confirmationem et memoriam, præsentem cartam fecimus sigillorum nostrorum munimine roborari. Actum, anno Domini millesimo ducentesimo quinquagesimo-sexto, mense aprili.